Peter Blaho

Dr. h. c. prof. JUDr. Peter Blaho, CSc. (1. január 1939 – 29. máj 2018) bol slovenský právnik a vysokoškolský pedagóg. Spolu s profesorom Karolom Rebrom patril medzi najvýznamnejších slovenských právnych historikov v odbore rímske právo na Slovensku.

 Životopis 
Narodil sa 1. januára 1939 v Nitre. Jeho otec Július Blaho bol sudca na okresnom súde, matka Gertrúda ženou v domácnosti, mal dvoch súrodencov: Pavla (1940 – 2015) a Eleonóru (1943). Vyštudoval Gymnázium Topoľčany, potom v roku 1956 začal študovať na Právnickej fakulte Univerzity Komenského v Bratislave. Pre zlý kádrový profil bol v roku 1960 vylúčený zo štúdia. V štúdiu mohol pokračovať až v roku 1962, pričom samotné štúdium tak ukončil v roku 1965. Následne začal pracovať ako podnikový právnik, neskôr ako súdny čakateľ na Krajskom súde v Bratislave. V decembri 1967 sa vrátil na Právnickú fakultu Univerzity Komenského, kde začal pôsobiť ako asistent. V roku 1978 získal titul kandidát vied (CSc.). V roku 1969 sa mu podarilo absolvovať študijný pobyt na Štrasburgskej univerzite. V roku 1980 sa stal docentom v odbore dejiny štátu a práva. V roku 1981 absolvoval študijný pobyt zameraný na rímske právo v Ríme. V roku 1991 bol vymenovaný za profesora v odbore dejiny štátu a práva a rímske právo. Následne založil Katedru rímskeho práva na Právnickej fakulte Univerzity Komenského, ktorej bol až do roku 1998 vedúcim. Od februára 1991 pôsobil zároveň ako dekan Právnickej fakulty Univerzity Komenského. Do tejto funkcie bol zvolený dvakrát a vydržal v nej tak až do mája 1997. V roku 1998 sa zaslúžil o vytvorenie Právnickej fakulty Trnavskej univerzity. Vo februári 1999 sa stal jej prvým dekanom. Presne o rok neskôr bol prezidentom Rudolfom Schusterom vymenovaný za rektora Trnavskej univerzity. Aj na tejto pozícii vydržal až dve funkčné obdobia, teda až do začiatku roka 2007. Následne sa vrátil na Právnickú fakultu Trnavskej univerzity, kde určitý čas pôsobil ako prodekan pre vedeckovýskumnú a edičnú činnosť. Na tejto fakulte pôsobil až do svojej smrti ako profesor na Katedre rímskeho a cirkevného práva.

V roku 1995 založil medzinárodný vedecký časopis Orbis Iuris Romani. V roku 2001 mu pápež Ján Pavol II. udelil titul rytier commendator rádu sv. Gregora Veľkého. V roku 2004 mu prezident SR udelil štátne vyznamenanie Pribinov kríž I. triedy. V tomto roku založil v Ríme Slovenský historický ústav. V roku 2008 mu bol na Univerzite kardinála Štefana Wyszyńského vo Varšave udelený čestný titul doctor honoris causa. Patril k zakladateľom Nadácie Štefana Lubyho. Dňa 27. mája 2016 mu aj v Trnave odovzdali ocenenie doctor honoris causa. Mal manželku Evu (1942) a dve deti Romana (1967) a Petru (1974).

 Publikačná činnosť 
 P. Blaho Justiniánske inštitúcie – Corpus iuris civilis, Iura Edition, 2000, ISBN 8088715806
 K. Rebro, P. Blaho Rímske právo, Iura Edition, 2003, ISBN 808904753-X
 J. Svák, P. Blaho Právnická bibliografia 2001 - 2004, Eurokódex, 2006
 P. Blaho, J. Švidroň (zost.) Kodifikácia, europeizácia a harmonizácia súkromného práva, Iura Edition, 2005, ISBN 8080780544
 P. Blaho, J. Vaňková Corpus iuris civilis digesta (Tomus I.), Eurokódex, 2008, ISBN 9788089363070
 P. Blaho, M. Židlická (zost.) Orbis Ivris Romani XIII., VEDA, 2009, ISBN 9788022410762
 P. Blaho, M. Skřejpek Justiniánské instituce, Karolinum, 2010, ISBN 9788024617497
 H. Hausmaninger, P. Blaho Praktické prípady z rímskeho práva, Wolters Kluwer, 2014, ISBN 9788074786297
 P. Blaho, M. Skřejpek Digesta seu Pandectae. Justiniánská Digesta, Univerzita Karlova v Praze, 2015, ISBN 9788024630632
 P. Blaho Držba v dejinách práva, VEDA, 2015, ISBN 9788080828462

 Referencie 

 Literatúra 
 GREGOR, Martin. Peter Blaho. In Historiografia rímskeho práva na Slovensku: Príbeh štyroch profesorov. Praha: Leges, 2021, s. 247 - 307. 

 Zdroje 
 Profesný životopis Petra Blahu
 Životopis Petra Blahu

Kategória:Osobnosti z Nitry
Kategória:Absolventi Právnickej fakulty Univerzity Komenského v Bratislave
Kategória:Vyučujúci na Právnickej fakulte Univerzity Komenského v Bratislave
Kategória:Vyučujúci na Právnickej fakulte Trnavskej univerzity v Trnave
Kategória:Dekani Právnickej fakulty Trnavskej univerzity v Trnave
Kategória:Rektori Trnavskej univerzity v Trnave
Kategória:Slovenskí univerzitní profesori
Kategória:Laureáti Pribinovho kríža I. triedy
Kategória:Slovenskí právni romanisti